Dr14

Dr14 on raskas, hydraulisella Voith-vaihteistolla varustettu dieselveturi, joka on suunniteltu raskaisiin vaihto- ja järjestelytöihin.

Historia

Vuoteen 1965 mennessä oli Valtionrautateiden vetovoiman dieselöinti edennyt huomattavasti, ja käytössä oli jo useita erilaisia dieselveturityyppejä. Kuitenkaan käytössä ei ollut veturityyppiä, joka olisi ollut sopiva raskaimpiin vaihtotöihin ja laskumäkityöskentelyyn. Kevään ja kesän 1965 aikana heräsikin ajatus raskaan vaihtoveturin hankkimisesta. Tällaisen veturin arvioitiin painavan 80 tonnia (88 tonnia irroitettavilla lisäpainoilla) akselipainon ollessa 20–22 tonnia, jos veturi olisi neliakselinen teliveturi. Maksiminopeudeksi katsottiin riittäväksi 50 km/h, mutta veturin tulisi pystyä kulkemaan jatkuvasti jopa alle 2 km/h nopeudella ilman voimansiirron ylikuumentumista. Veturin moottoritehon ei tarvinnut olla yhtä suuri kuin Dv12-vetureissa, mutta hitaasti käyvä moottori nähtiin etuna, koska se vähentäisi palotilojen nokeentumista, tilanteessa jossa moottori kävisi suuren osan ajasta tyhjäkäynnillä kuten vaihtotyössä.

Syksyllä 1965 kysyttiin alustavia ehdotuksia vetureista Valmet Oy:ltä, Lokomo Oy:ltä ja Insinööritoimisto Saalastilta. Ehdotuksissa esille tulleet moottorivaihtoehdot olivat saksalaiset MAN- ja MaK-moottorit, englantilaiset English Electric sekä hollantilaiset Werkspoor-dieselmoottorit, jotka kaikki täyttivät matalan kierrosnopeusvaatimuksen, mutta niiden käyttökelpoisuutta Suomen olosuhteissa ei tunnettu. Erityisesti MAN-moottoria pidettiin lupaavana, koska sitä voitiin valmistaa Suomessa lisenssillä. Kotimaista Wärtsilä-moottoria, jolla oli 750 r/min kierrosnopeus, myös harkittiin. Ehdotetut moottorien tehot vaihtelivat 1050–1500 hv.

Rautatiehallitus laati saatujen tietojen perusteella vetureiden tarkat teknilliset määritteet, jotka hyväksyttiin kesäkuussa 1966. Tämän pohjalta pyydettiin tarjoukset 24 veturista neljältä eri yritykseltä, mukaan lukien Valmet Oy ja Lokomo Oy. Tarjoukset saapuivat elokuussa, ja hankintasopimus allekirjoitettiin joulukuussa Lokomo Oy:n kanssa. Koesarja käsitti kaksi veturia, jotka otettiin käyttöön vuonna 1969. Veturit sarjamerkittiin aluksi Vr12 mutta merkintä muutettiin myöhemmin Dr14:ksi vuonna 1976. Sarjaveturit otettiin käyttöön vuosina 1970–1972. Dr14-veturit syrjäyttivät välittömästi Vr3-sarjan höyryveturit laskumäkityöstä.

Veturin yleisin lempinimi on Seepra, mutta myös nimiä Belarus, Raitakukko, Viirukukko, Riikinkukko ja uusimpana Dieselkukko käytetään. Kukko-nimi on perintöä höyrykauden voimakkaimman vaihtoveturin, Vr3:n Kukko-lempinimestä.

Tekniikka

Dr14-veturin perusrakenne muodostuu kahdesta 2-akselisesta telistä ja alustasta, jonka päällä ovat koneistot konesuojuksineen sekä keskiohjaamo. Ohjaamon molemmin puolin sijaitsevat konesuojat, joiden molemmille sivuille jäävät käyntisillat. Ohjaamossa on ajopöydät molempiin suuntiin, ja kulku sinne tapahtuu käyntisilloilta. Telin sekä ensiö- että toisiojouset ovat kumijousia, jonka ansiosta veturin kulku ratapihojen jyrkissä kaarteissa ja vaihteissa on joustavaa.

Veturin päämoottorit (MAN R8V22/30 ATL) on valmistanut lisenssillä Tampella kahta ensimmäistä veturia lukuun ottamatta. Moottori on turboahdettu ja varustettu ahtoilman välijäähdytyksellä. Vaihteisto on hydraulinen Voith L206-vaihteisto. Vaihteiston yhteydessä on suunnanvaihtolaite, kaksi momentinmuunninta ja aluevaihde, joka antaa V-vaihteella suurimmaksi nopeudeksi 43 km/h ja T-vaihteella 75 km/h. Voiman välitys akselinkäyttölaitteille ja edelleen pyöräkertoihin tapahtuu nivelakseleiden välityksellä.

Dr14-veturin hidasajo-ominaisuudet ovat vaihteistoöljyn lisäjäähdytyskennojen ansiosta erittäin hyvät. Täyttä tehoa voidaan käyttää paikallaan seisten tai hyvin alhaisella nopeudella jatkuvasti vaihteistoöljyn ylikuumentumatta. Veturin painoa voidaan lisätä käyntisilloille asennettavilla lisäpainoilla. Kaikki veturit on varustettu Vapiti-vaihtotyökytkimin ja radio-ohjauslaittein ja osa on varustettu JKV-laitteilla. Veturit, joissa ei ole JKV-laitteita, tunnistaa siitä, että niiden suurin sallittu nopeus on 35 km/h.

Saneeraus

Dr14-sarjan veturit saneerattiin Hyvinkään konepajalla vuosina 2002–2005 nykypäivän vaatimuksia vastaavaksi. Saneerauksessa veturin ohjaamo uusittiin täydellisesti ja veturit maalattiin uudestaan. Ohjaamohytin etu- ja takaseinien kuljettajan puoleisia ikkunoita suurennettiin hieman alaspäin, jotta kuljettajan penkiltä olisi parempi näkyvyys puskimiin. Veturit myös varustettiin imuilman äänenvaimentimella ja osa vetureista JKV-veturilaittein. Saneerauksen prototyyppinä toimi veturi 1862, joka luovutettiin konepajalta käyttöön 2.5.2002. Viimeisenä saneerauksesta valmistui veturi 1864 joulukuussa 2005.

Radio-ohjauslaitteiden asennus Dr14-sarjaan alkoi Pieksämäellä vuoden 2008 lopulla. Asennuksen yhteydessä uusittiin myös käyntisiltojen kaiteita ja portaita vaihtotöihin paremmin sopiviksi sekä lisättiin turvaväritystä päätypalkkeihin. Mikäli veturissa ei ollut JKV-laitteita, radio-ohjauksen myötä tuli suurimmaksi nopeudeksi 35 km/h.

Koko Dr14-sarjalle tehtiin vuosina 2016–2018 peruskorjaus, jonka yhteydessä veturit saivat uuden vihreä-valkoisen värityksen. Ensimmäisenä valmistui veturi 1869, joka lähti konepajalta 6.7.2016. Viimeinen punaisena liikennöinyt Dr14-veturi oli 1874, joka ajettiin yksinäisenä veturina Kouvolasta Hyvinkäälle 29.10.2018. Se valmistui peruskorjauksesta 5.12.2018, jolloin myös päättyi kokonaisten VR:n kalustoyksiköiden korjaukset Hyvinkään konepajalla.

Sijoitukset
pienoiskuva|Dr14 1851 työntämässä vaunuja Viinikan ratapihan laskumäkeen Tampereella.

Dr14-veturit ovat käytössä Kouvolassa, Tampereella, Imatralla, Kotkassa, Haminassa, Vainikkalassa, Lauritsalassa, Ilmalassa ja Sköldvikissä. Vetureita on käytetty linja-ajossa varsin vähän. Dr14-sarjan päähuoltovarikko on Kouvola, ja sieltä käsin niillä on ajettu jonkin verran lyhyen matkan tavarajunia. Aiemmin niitä käytettiin myös Pasilasta Hakkilaan, Sköldvikiin ja Kauniaisiin suuntautuvassa tavaraliikenteessä.

Ilmalan vetureita käytetään myös Sköldvikissä. Kouvolan vetureita käytetään Kotkassa (3), Haminassa (2), Kouvolassa (3 + huollettavat), Vainikkalassa (2), Lauritsalassa (1), ja Imatralla (2).

Dr14-sarjaa on aiemmin käytetty vakituisesti myös ainakin Joensuussa, Pieksämäellä, Riihimäellä, Seinäjoella, sekä lyhyen aikaa Kokkolassa.

 Tekniset tiedot 

Perustiedot
Lukumäärä: 24 kappaletta
Suurin nopeus:	75 km/h
Pyörästöjärjestelmä: B´B´
Pyörän halkaisija: 1 050 mm (uutena)
Veturin paino työkunnossa: 78 tonnia, lisäpainojen kanssa 86 tonnia
Suurin akselipaino: 19,5 tonnia, lisäpainojen kanssa 21,5 tonnia
Valmistaja Lokomo Oy

Päädieselmoottori
Tampella/MAN R8V22/30 ATL, nelitahtinen, ahdettu ja ahtoilman välijäähdytyksellä varustettu suoraruiskutusdieselmoottori
Teho: 880 kW / 1 190 hv
Iskunpituus: 300 mm
Puristussuhde: 12:1
Polttoaineen kulutus täydellä teholla 230 l/h
Öljytilavuus 420 l
Moottorin paino 9 000 kg

Kompressori

Valmet 310 D-NT 914, 2-vaiheinen ja 2-sylinterinen dieselkompressori
Kehittää noin 2 000 l/min paineilmaa kierrosluvulla 1 500 r/min ja vastapaineella 10 kp/cm

Saneerattu uuteen paineilmageneraattoriin

Valmet 320
GardnerDenver ruuvikompressori
24V 100A generaattori

Vaihteisto

Voith L 206 rsb, hydraulinen virtausvaihteisto, jossa on I- ja II-vaihteille momentinmuuntimet.
Vaihteiston yhteydessä suunnanvaihtolaite sekä aluevaihde (V-vaihde 43 km/h, T-vaihde 75 km/h)

 Luettelo Dr14-vetureista 

 Numero EVN Valmistustiedot Luovutettu VR:lle Viimeinen ajo VR:llä JKV Huomioita Numero Vuosi 1851 92 10 1108 051⁠-⁠9 635 1968   kyllä  1852 92 10 1108 052⁠-⁠7 636 1968   kyllä  1853 92 10 1108 053⁠-⁠5 639 1970  2023 kyllä Huutokaupattavana 2025. 1854 92 10 1108 054⁠-⁠3 640 1970   ei  1855 92 10 1108 055⁠-⁠0 641 1970   kyllä  1856 92 10 1108 056⁠-⁠8 642 1970   ei  1857 92 10 1108 057⁠-⁠6 643 1970   ei  1858 92 10 1108 058⁠-⁠4 644 1970   kyllä  1859 92 10 1108 059⁠-⁠2 645 1970   ei  1860 92 10 1108 060⁠-⁠0 646 1970   ei  1861 92 10 1108 061⁠-⁠8 647 1970   ei  1862 92 10 1108 062⁠-⁠6 648 1970   kyllä Saneerauksen prototyyppi. Sarjansa ensimmäinen radio-ohjattava. 1863 92 10 1108 063⁠-⁠4 649 1970   ei  1864 92 10 1108 064⁠-⁠2 650 1970   ei  1865 92 10 1108 065⁠-⁠9 651 1971  2024 kyllä Huutokaupattavana 2025. 1866 92 10 1108 066⁠-⁠7 652 1971   ei  1867 92 10 1108 067⁠-⁠5 653 1971  2023 kyllä Huutokaupattavana 2025. 1868 92 10 1108 068⁠-⁠3 654 1971   kyllä  1869 92 10 1108 069⁠-⁠1 655 1971   kyllä Sarjansa ensimmäinen vihreä-valkoisessa värityksessä. 1870 92 10 1108 070⁠-⁠9 656 1971  2024 ei Huutokaupattavana 2025. 1871 92 10 1108 071⁠-⁠7 657 1971   ei  1872 92 10 1108 072⁠-⁠5 658 1971   kyllä  1873 92 10 1108 073⁠-⁠3 659 1971  2025  kyllä  1874 92 10 1108 074⁠-⁠1 660 1971   kyllä Sarjansa viimeinen punaisessa värityksessä. Viimeinen Hyvinkään konepajalla korjattu VR:n veturi.

Lähteet




 Viitteet 

 Aiheesta muualla 

Luokka:Suomalaiset dieselveturit
Luokka:Rauma-Repola
Luokka:Lokomo